CELEX: 62018CN0123
Language: mt
Date: 2018-02-15 00:00:00
Title: Kawża C-123/18 P: Appell ippreżentat fil-15 ta’ Frar 2018 minn HTTS Hanseatic Trade Trust & Shipping GmbH mis-sentenza mogħtija mill-Qorti Ġenerali (It-Tielet Awla) fit-13 ta’ Diċembru 2017 fil-Kawża T-692/15, HTTS Hanseatic Trade Trust & Shipping GmbH vs Il-Kunsill tal-Unjoni Ewropea

7.5.2018   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 161/37
            
         Appell ippreżentat fil-15 ta’ Frar 2018 minn HTTS Hanseatic Trade Trust & Shipping GmbH mis-sentenza mogħtija mill-Qorti Ġenerali (It-Tielet Awla) fit-13 ta’ Diċembru 2017 fil-Kawża T-692/15, HTTS Hanseatic Trade Trust & Shipping GmbH vs Il-Kunsill tal-Unjoni Ewropea
   (Kawża C-123/18 P)
   (2018/C 161/41)
   Lingwa tal-kawża: il-Ġermaniż
   
      Partijiet
   
   
      Appellanti: Hanseatic Trade Trust & Shipping GmbH (rappreżentant: M. Schlingmann, Rechtsanwalt)
   
      Partijiet oħra fil-proċedura: Il-Kunsill tal-Unjoni Ewropea, Il-Kummissjoni Ewropea
   
      Talbiet
   
   L-appellanti titlob li l-Qorti Ġenerali jogħġobha:
   tannulla s-sentenza mogħtija fit-13 ta’ Diċembru 2017 mill-Qorti Ġenerali (It-Tielet Awla) fil-Kawża T-692/15, HTTS Trade Trust & Shipping GmbH vs Il-Kunsill tal-Unjoni Ewropea, sostnut mill-Kummissjoni Ewropea, fl-intier tagħha
   u tikkundanna lill-Kunsill
   
               1.
            
            
               iħallas lill-appellanti danni f’ammont ta’ EUR 2 516 221,50 bħala kumpens għal danni materjali u morali subiti minħabba l-iskrizzjoni ta’ isimha fil-lista ta’ persuni, entitajiet u korpi li tinsab fl-Anness V tar-Regolament (KE) Nru 423/2007 (1) u fl-Anness VIII tar-Regolament (UE) Nru 961/2010 (2);
            
         
               2.
            
            
               iħallas lill-appellanti interessi moratorji bir-rata ta’ interessi applikata mill-Bank Ċentrali Ewropew (BĊE) għat-tranżazzjonijiet prinċipali tiegħu ta’ finanzjament mill-ġdid, miżjuda b’żewġ punti, mis-17 ta’ Ottubru 2015 u sal-pagament sħiħ tas-somma msemmija fil-punt 2;
            
         
               3.
            
            
               għall-ispejjeż, b’mod partikolari għall-ispejjeż sostnuti mill-appellanti.
            
         
      Aggravji u argumenti prinċipali
   
   L-appellanti tibbaża l-appell tagħha fuq ksur tad-dritt tal-Unjoni mill-Qorti Ġenerali.
   Hija tinvoka b’mod partikolari l-ksur tad-dritt tal-Unjoni li ġej:
   
               —
            
            
               Billi ħadet inkunsiderazzjoni favur il-Kunsill ċirkustanzi u informazzjoni li l-Kunsill ippreżenta biss wara l-adozzjoni tal-miżuri illegali u, parzjalment, biss fil-kuntest tal-proċedura tar-rikors, il-Qorti Ġenerali wettqet żball ta’ liġi meta ħadet data ta’ evalwazzjoni ineżatta.
            
         
               —
            
            
               Il-Qorti Ġenerali wettqet żball ta’ liġi meta kkonkludiet li kienu jeżistu indizji li kien jidher mill-inqas bħala probabbli li l-appellanti kienet “miżmuma jew ikkontrollata minn entità oħra [f’dan il-każ, IRISL]”. B’mod partikolari, il-Qorti Ġenerali applikat kriterju ta’ evalwazzjoni żbaljat u inkludiet b’mod żbaljat informazzjoni tal-Kunsill li dan ma kellux fid-data ta’ evalwazzjoni. Barra minn hekk, hija ma stabbilietx il-livell tal-(allegat) kontroll u lanqas l-intensità ta’ dan u wettqet evalwazzjoni żbaljata tal-indizji.
            
         
               —
            
            
               Il-Qorti Ġenerali wettqet żball ta’ liġi meta kkunsidrat li r-Regolament Nru 668/2010 (3), sa fejn dan kien jikkonċerna lir-rikorrenti, kien leċitu.
            
         
               —
            
            
               Il-Qorti Ġenerali wettqet żball ta’ liġi meta kkunsidrat li l-motivazzjoni insuffiċjenti tal-miżuri adottati kontra l-appellanti ma tistax, bħala prinċipju, tippermetti li l-Unjoni tinżamm responsabbli, u wettqet żball ta’ liġi meta naqset milli teżamina ksur tad-dritt għal protezzjoni ġudizzjarja effettiva.
            
         
      (1)  Regolament tal-Kunsill (KE) Nru 423/2007 tad-19 ta’ April 2007 dwar miżuri restrittivi kontra l-Iran, ĠU L 335M, p. 969.
   
   
      (2)  Regolament tal-Kunsill (UE) Nru 961/2010 tal-25 ta’ Ottubru 2010 dwar miżuri restrittivi kontra l-Iran u li jħassar ir-Regolament (KE) Nru 423/2007, ĠU 2010, L 281, p. 1.
   
   
      (3)  Regolament ta’ Implimentazzjoni tal-Kunsill (UE) Nru 668/2010 tas-26 ta’ Lulju 2010 li jimplimenta l-Artikolu 7(2) tar-Regolament (KE) Nru 423/2007 dwar miżuri restrittivi kontra l-Iran, ĠU 2010, L 195, p. 25.